Skandal u Imunološkom: Čak 20 tona krvne plazme propalo!

Imunološki trenutačno služi kao svojevrsna tvrtka za uvoz i prosljeđivanje lijekova i krvne plazme izvan zemlje. ‘Nemam podatke u litrama o koliko se plazme radi’, komentirao je ministar

<p><strong>Vršitelj dužnosti ravnatelja Imunološkog zavoda Bojan Benko u srijedu je napustio i predao svoje radno mjesto nakon što je podnio ostvku i prije isteka mandata.</strong> Taj stručnjak za preradu krvne plazme iza sebe ostavlja gorući problem upravo oko krvne plazme i gorak podatak da je unazad nekoliko godina istekao rok trajanja za oko 20.000 litara. </p><p>Krvna plazma dobiva se inače iz dobrovoljnog davanja koje je jedno od perjanica domaćeg zdravstva. Nakon što dobrovoljni davatelji daju krv, ona se podijeli na eritrocite i trombocite koji se iskoriste u bolnicama, primjerice tijekom operacija, dok se ranije krvna plazma brižno prikupljala, zamrzavala i slala Imunološkom zavodu koji bi iz nje radio lijekove i ponovno ih vraćao zdravstvu. No Imunološki zavod je dozvolu za preradu plazme izgubio još prije četiri godine.</p><p>Dobro upućeni i visokopozicionirani izvor iz Imunološkog tvrdi da se radi o količini od oko 20.000 litara kojoj je rok istekao od 2013. do danas.</p><p>Usporedbe radi, ranije bi Imunološki u cijeloj godini primio 30.000 litara plazme iz čitave zemlje. Na naše pitanje – znači li da je krvna plazma nakon isteka roka postala medicinski otpad, naš sugovornik odgovara da takva plazma više nije za preradu (u lijekove, op.a), ali da se može iskoristiti u druge svrhe, i to puno skromnije.</p><p>Direktor Benko u ostavci nije htio ni demantirati ni potvrditi ovaj podatak. Inače, on je ranije radio kao stručnjak u Zavodu upravo za preradu krvne plazme.</p><p>- S medijima zaista ne bih sad komunicirao. Molim vas za razumijevanje, upravo sam u ostavci i puno poslova moram napraviti tijekom primopredaje – kratak je bio Benko. Čelnica Sindikata energetike, kemije i nemetala u Imunološkom Lidija Jagarinec također je bila suzdržana oko komentara i najavila da će se o svemu očitovati na konferenciji za novinare u srijedu te da će tek nakon toga imati što reći i o krvnoj plazmi.</p><p>- U posljednje dvije godine, otkako je Imunološki postao javna ustanova, ništa se nije dogodilo. Proizvodnje nema, nema prerade plazme i četiri ravnatelja su se u tom periodu izmijenila, a da nisu napravili nikakav posao – rekla je Jagarinec. Ministar zdravstva Milan Kujundžić najavio je da će se u Vladi formirati povjerenstvo sastavljeno od predstavnika države i Grada Zagreba, koji je pokazao spremnost da se aktivno uključi u spašavanje Imunološkog. Povjerenstvo bi trebalo pokrenuti stvari s mrtve točke i dati odgovor hoće li se, kad i kako graditi novi pogoni Zavoda. Na pitanje je li upućen u to da je Imunološkom istekao rok trajanja za oko 20.000 litara krvne plazme, ministar kaže da prati stanje s rokovima otkako je on ministar i da se plazma kojoj je istekao rok valjanosti prodaje vani.</p><p>- Nemam podatke u litrama o koliko se plazme radi, ali za detalje pitajte ravnatelja u ostavci, g. Benka – rekao je ministar. </p>